
Συνάντηση Δημάρχου Κιλκίς με την τροπαιοφόρο ομάδα πάλης του ΓΑΣΚ 
Επίσκεψη στον Δήμαρχο Κιλκίς Δημήτρη Κυριακίδη πραγματοποίησε την περασμένη Παρασκευή η ομάδα πάλης του Γυμναστικού Αθλητικού Συλλόγου Κιλκίς (ΓΑΣΚ) ύστερα από τη μεγάλη νίκη που πέτυχε στο Πανελλήνιο Πρωτάθλημα Πάλης, το οποίο διεξήχθη στη Λάρισα, κατακτώντας την τρίτη θέση στην ηλικιακή κατηγορία των νέων ανδρών (U23).
Ο Δήμαρχος Κιλκίς υποδέχθηκε θερμά τους φιλοξενούμενους και συνεχάρη διά ζώσης τους αθλητές Αναστάσιο Αλμασίδη και Νικόλαο Τασιδη, που βγήκαν δεύτεροι σε ατομικό επίπεδο την κατηγορία των 79 και 61 κιλών αντίστοιχα, καθώς και τον Παναγιώτη Αναστασούδη, χάλκινο πρωταθλητή εφήβων  U20 του 2026, και τον Ιωάννη Ζησίδη, 
οι οποίοι αγωνίστηκαν στην κατηγορία των 70 και 86 κιλών και κατέλαβαν την τέταρτη θέση. Συγχρόνως συνεχάρη για την υποστηρικτική αρωγή τους τον έφορο του τμήματος πάλης Γεώργιο Βλαχόπουλο και την προπονητική ομάδα πάλης, την οποία συγκροτούν οι Ιωάννης Χαλκιδης, Ασύγκριτος Μουραντίδης, Τριαντάφυλλος Παρασκευαϊδης και Κωνσταντίνος Γεωργιάδης και ευχήθηκε η μεγάλη αθλητική επιτυχία της ιστορικής ομάδας του ΓΑΣΚ να σηματοδοτήσει περισσότερες και υψηλότερες διακρίσεις.
Ο Δήμαρχος Κιλκίς  δήλωσε ότι η Δημοτική Αρχή θα ενισχύσει με κάθε πρόσφορο τρόπο τις προσπάθειες των αθλητών και την περαιτέρω προβολή και  ανάδειξη του αθλήματος της πάλης που έχει μια εντυπωσιακή ιστορία και δυναμική στον τόπο μας.
